[Foto’s] Honderde ‘Hardloop vir Lise’Lise Brink by van die ondersteuners wat aan die #HardloopVirLise-veldtog deelgeneem het. Foto: Maroela Media Duisende mense het Saterdag douvoordag by die Harlequins-klub in Groenkloof, Pretoria bymekaargekom vir die Medihelp Sunrise Monster. Vanjaar was dit egter die honderde mense met hul groen #hardloopvirlise-hemde wat die oog gevang het. “Ek hardloop vir Lise sodat sy kan hardloop” lui die boodskap agter op die T-hemp. Die Brink-gesin was in Desember in ‘n noodlottige ongeluk. Lise was op 16 Desember saam met haar man, dr. Danie Brink, uitvoerende hoof van Solidariteit Helpende Hand, en hul vyf kinders op pad na Kaap St. Francis toe die linkeragterband van hul gesinsvoertuig losgekom en die voertuig buite beheer geraak en gerol het. Die ongeluk het buite Theunissen in die Vrystaat gebeur. Rachel (8) en André (13) is op slag dood. Lise was vir ’n geruime tyd in ’n kritieke toestand en haar been is op 21 Desember geamputeer. Om geld vir Lise se prostese in te samel, het vriende van die gesin en kollegas uit die Solidariteit Beweging besluit om met die Hardloop vir Lise-veldtog te begin. Verskeie atlete en lede van die publiek het aan die Medihelp Sunrise Monster deelgeneem om geld in te samel. Lise het in ‘n rolstoel gesit en kyk hoe die een persoon na die ander met ‘n groen hemp om die draai gekom en die resies voltooi het. Sy en Danie het hulle persoonlik aangemoedig en bedank. Hardlopers het ook na die tyd met Lise gaan gesels en die wit ballonne waarmee hulle gehardloop het aan haar gegee. Volgens Lise is sy totaal oorweldig deur vandag se gebeure. Sy het vertel sy was só lank in die hospitaal dat sy nie vreeslik geweet het wat om haar gebeur het nie. Sy en Danie het gesê hulle is ongelooflik dankbaar vir almal se ondersteuning. Annelize Brits van die #hardloopvirlise-veldtog het gesê hoewel Danie en Lise se mediese fonds ongelooflike bystand en ondersteuning gee sover dit binne hul regulasies moontlik is, is daar honderde duisende rande se uitgawes wat nog voorlê. Terapie, nasorg en die ontwikkeling van die prostese is van die uitgawes wat gedek moet word. Danie is ‘n passievolle deelnemer aan uithouwedlope, en een van die stigterslede van die Bo-Karoo Uithouwedren. Sy droom was nog altyd dat Lise eendag sy draf-“buddy” sal wees. Die personeel van die Solidariteit Beweging se instansies wou graag dié droom, wat vir Danie en Lise nog ver in die toekoms lê, help bewaarheid. Altesaam R480 000 word benodig vir ’n prostese. Dit sluit in alle prostese tot by die finale weergawe en alle terapie wat nodig is om daarmee te leer loop. Deelnemers kon Saterdag in drie kategorieë deelneem: oor 32 km, 10 km en 5 km. Deelnemers kon ook op backabuddy.co.za registreer waar ander hul deelname kon borg om geld in te samel vir die Brink-gesin. Volgens Brits is meer as R255 000 tot op hede ingesamel. Mense kan steeds hier tot die veldtog bydra. Lees alle vorige berigte oor die Brink-gesin op Maroela Media.